• SEJĦU KUNTRATTURI U KUMPANIJI BIEX ID-DEJN BIDLUH F'ĊEDOLI • SIMON BUSUTTIL IRNEXXIELU JIPPOSPONI L-PROBLEMA TAD-DEJN IŻDA ŻIEDHA Mhux magħruf kemm il-Partit Nazzjonalista daħħal flus kontanti mill-iskema taċ-ċedoli. Li hu żgur hu li kien hemm eluf ta' ewro li minn dejn inbidlu f'ċedoli, biex fil-verità l-Partit Nazzjonalista ma jkun daħħal xejn iżda jkun ippospona biss l-isfida tad-dejn li llum huwa sigriet magħruf li fil-Partit Nazzjonalista jlaħħaq il-miljuni ta' ewro. Dan ikkonfermawh l-istess sorsi tagħna li fl-aħħar ġimgħat kienu ippruvati korretti f'aħbar wara oħra li ppubblikajna.Fosthom li t-tim ta' kandidati li kien approva l-Partit Nazzjonalista fl-aħħar jiem kien se jkun żgħir; saħansitra l-iżgħar wieħed f'diversi snin li matulhom il-PN għażel li jħabbar kandidati qabel l-Indipendenza. Issa, dawn l-imkejjen spjegaw kif il-Partit Nazzjonalista, permezz ta' Ann Fenech u Alex Perici Calascione, bagħat għal nies li l-Partit Nazzjonalista għandu jagħtihom eluf ta' ewro. Lil dawn talbuhom biex dak id-dejn jew parti minnu jibdluh f'ċedola fejn jitħallsu tiegħu fuq medda ta' snin bi mgħax ta' 4%. Kull €10,000 tinbidel f'ċedola. Jirriżulta li kien hemm numru ta' kumpaniji li aċċettaw dan it-tip ta' arranġament bil-għan li jibdew jieħdu xi ħaġa minn dak li ilhom biex jieħdu s-snin. Oħrajn kienu offruti din l-iskema fl-aħħar jiem meta, b'reazzjoni għall-aħbar ta' Simon Busuttil li l-Partit Nazzjonalista ġabar €3 miljun, ċemplu biex jiġbru flushom mingħand il-PN . Fid-dawl li din l-iskema hija mdawra bis-sigrieti, it-tagħrif ta' kemm hemm minnu self ġdid u ieħor dejn li nbidel f'ċedoli mhux magħruf. Li hu żgur, sostnew l-imkejjen tal-KullĦadd, hi li dawn l-arranġamenti saru għax dwarha tkellmu wkoll kumpaniji li daħlu fl-iskema. Iċ-ċedoli, li meta tnidew daħlu mill-ewwel f'kontroversja għax huma bypass għal-Liġi tal-Finanzjament tal-Partiti, reġgħu ddominaw l-aħbarijiet fl-aħħar jiem wara li l-Ħadd li għadda Simon Busuttil ħabbar bi prominenza li mill-iskema ġabar €3 miljun. Minkejja dan, fl-aħħar jiem Simon Busuttil u l-Partit Nazzjonalista baqgħu jinsistu li jżommu kollox sigriet. Mhux biss Simon Busuttil baqa' jirrifjuta li jippubblika l-ismijiet ta' dawk li sellfu b'mod sigriet, iżda l-Partit Nazzjonalista rrifjuta wkoll li jieħu sehem fi programmi dwar is-suġġett, b'Ann Fenech ma titħalliex tieħu sehem fil-programm Nistaqsu fuq ONE mxandar it-Tlieta li għadda. Din mhix l-ewwel darba li l-Partit Nazzjonalista adotta dan it-tip ta' attitudni dwar din l-iskema, tant li anke meta nedieha kien għamel hekk f'laqgħa għall-partitarji Nazzjonalisti mingħajr ebda stedina għall-midja.